Ja tõesti, ekspressionism sõna laiemas mõttes on mõtteilma nähtus. Nagu kirjanduses raskuspunkt perifeeriast, välisilmast ümber asendati inimese sisemusse, enam vaimlisse sisemusse kui hingelisse, samuti on lugu ka maalikunstis. Ei taheta impressionistlikku silmapilgu elevuse tabamist, tüü­tuseni lääge tundub kunstnikuile välisilma lihtne kopeerimine ja üldse iga kooselu loodusega. Sisuliselt tähendab tee impressionismist  ekspressionismini teed momentaansest absoluutse poole. Ka vormilt on tee­käänakul oldud: on ju olemas eriharu maalikunsti, mis asja põlgab, asja kujutust koguni väldib. Mõtlen n. n. absoluutset ekspressionismi (Kandinsky).